text: Sådan kan mistænkt have forsøgt svindel
  22 januar 2013 kl. 13.32
  Restauratør Amin Skov er sigtet for forsikringssvindel, selv om han ikke kan gøre krav på brandforsikringen for Vejlegården, da han ikke ejer ejendommen, som rummer restauranten.
  Alligevel er det muligt at begå forsikringssvindel.
  Ifølge Forsikringsoplysningen kan erhvervsdrivende brandforsikre inventar og varelager.
  - Det vil banken normalt kræve, hvis den har lånt penge til inventar og varelager, oplyser konsulent Ole Vidstrup, Forsikringsoplysningen.
  Erhvervsdrivende kan også forsikre sig mod driftstab. Forsikringen erstatter den omsætning, som forretningen mister, mens virksomheden bliver genopbygget, for eksempel efter en brand.
  Erstatningen kan beløbe sig til mange millioner kroner, alt efter størrelsen af det sidste års omsætning.
  Amin Skov er yderligere sigtet for at sætte ild på fremmed mands ejendom. Alene den paragraf i straffeloven giver op til seks års fængsel.
  Sydøstjyllands Politi er ikke i tvivl om, at branden i Vejlegården 21. december sidste år var påsat. Politiet har fundet en række såkaldte arnesteder og brandbare væsker i bygningen.
  Foreløbig er Amin Skov anholdt, og politiet har ransaget hans hjem.
  Anklagemyndigheden skal nu tage stilling til en eventuel tiltale, så Amin Skov kan stilles for retten.
  Amin Skov fremstilles i Grundlovsforhør ved retten i Kolding onsdag klokken 9.30.
  